DA Den Europæiske Unions Tidende C 13/1

DEN EUROPÆISKE CENTRALBANKS UDTALELSE

af 8. januar 2010

om tre forslag til Europa-Parlamentets og Rådets forordninger om oprettelse af en europæisk banktilsynsmyndighed, en europæisk tilsynsmyndighed for forsikrings- og arbejdsmarkedsordninger og en europæisk værdipapirtilsynsmyndighed

(CON/2010/5)

2010/C 13/01

Indledning og retsgrundlag

Den Europæiske Centralbank (ECB) modtog den 6. oktober 2009 en anmodning fra Rådet for Den Europæiske Union om udtalelser om: 1) et forslag til Europa-Parlamentets og Rådets forordning om oprettelse af en europæisk banktilsynsmyndighed (1) (i det følgende benævnt »EBA-forordningsforslaget«), 2) et forslag til Europa-Parlamentets og Rådets forordning om oprettelse af en europæisk tilsynsmyndighed for forsikrings- og arbejdsmarkedspensionsordninger (2) (i det følgende benævnt »EIOPA-forordningsforslaget«) og et forslag til Europa-Parlamentets og Rådets forordning om oprettelse af en europæisk værdipapirtilsynsmyndighed (3) (i det følgende benævnt »ESMA-forordningsforslaget«).

ECB’s kompetence til at afgive udtalelse om hvert af de tre forordningsforslag fremgår af artikel 127, stk. 4, og 282, stk. 5, i traktaten om Den Europæiske Unions funktionsmåde, da forordningsforslagene indeholder bestemmelser, der påvirker Det Europæiske System af Centralbankers (ESCB) bidrag til den smidige gennemførelse af politikker vedrørende tilsyn med kreditinstitutter og det finansielle systems stabilitet, som anført i traktatens artikel 127, stk. 5. Da de tre tekster vedrører oprettelse af de tre nye europæiske tilsynsmyndigheder (ESA’er), som vil udgøre en del af det Europæiske Finanstilsynssystem (ESFS), har ECB af hensyn til overskueligheden vedtaget en enkelt udtalelse om forordningsforslagene.

Bemærkningerne i denne udtalelse skal ses i forbindelse med ECB’s udtalelse CON/2009/88 af 26. oktober 2009 om et forslag til Europa-Parlamentets og Rådets forordning om makrotilsyn på fællesskabsplan af det finansielle system og om oprettelse af et europæisk råd for systemiske risici og et forslag til Rådets beslutning, der tildeler Den Europæiske Centralbank nærmere opgaver vedrørende funktionen af det europæiske råd for systemiske risici (i det følgende benævnt henholdsvis »ESRB-forordningsforslaget« og »ESRB-beslutningen«). Disse to forslag udgør en del af den lovpakke, som Kommissionen vedtog den 23. september 2009 med henblik på reformen af europæisk finansielt tilsyn (4).

Nærværende bemærkninger er desuden med forbehold af den fremtidige ECB udtalelse om de ændringer, som Kommissionen har foreslået til Unionens finansielle sektorlovgivning som et nødvendigt supplement til ovennævnte lovpakke (i det følgende benævnt »forslaget til omnibusdirektiv«) (5) og eventuelle andre ECB udtalelser om alle andre udkast til lovgivning, som vedtages i forbindelse med denne lovpakke.

De spørgsmål, som nærværende udtalelse dækker, er begrænset til dem, der vedrører oprettelsen og funktionsmåde for ESA’erne, der er af betydning for ECB/ESCB og for ESRB.

I overensstemmelse med artikel 17.5, første punktum, i forretningsordenen for Den Europæiske Centralbank er denne udtalelse vedtaget af ECB’s Styrelsesråd.

Generelle bemærkninger

Forslaget til Den Europæiske Unions institutionelle grundlag for tilsyn

1. Forordingsforslagene udgør en del af en omfattende revurdering af Den Europæiske Unions institutionelle grundlag for tilsyn, som omfatter såvel styrkelse af mikrotilsynet gennem oprettelse af ESA’erne som udpegning af ESRB som et nyt uafhængigt organ med ansvar for at sikre den finansielle stabilitet ved gennemførelse af makrotilsyn på europæisk niveau, og overførsel af særlige opgaver i forbindelse hermed til ECB på grundlag af traktatens artikel 127, stk. 6. ECB hilser som helhed det foreslåede institutionelle grundlag velkommen. ECB bemærker i denne forbindelse, at ECOFIN-rådet den 2. december 2009 blev enige om en generel tilgang til det foreslåede grundlag (6).

ESA’erne og tilnærmelse af lovgivningerne i den finansielle sektor

2. Det Europæiske Råd opfordrede den 18.–19. juni 2009 til oprettelse af et fælles europæisk regelsæt gældende for alle finansielle institutioner i det indre marked (7). Forordningsforslagene afspejler, at det er nødvendigt med et effektivt instrument til fastsættelse af harmoniserede tekniske standarder inden for finansielle tjenesteydelser for også gennem et fælles regelsæt at sikre ensartede vilkår og passende beskyttelse af investorer og forbrugere i hele Europa (8). ECB ser med tilfredshed på denne tilgang i betragtning af sin langvarige støtte til udvikling af et EU regelsæt for finansielle tjenesteydelser. Derudover vil ESA’erne som organer med højt specialiseret fagkundskab have gode muligheder for at bistå i processen med harmonisering af den finansielle sektor ved at bidrage til oprettelsen af fælles regulerings- og tilsynspraksis af høj kvalitet, navnlig ved afgivelse af udtalelser til EU institutionerne og udvikling af retningslinjer, anbefalinger og udkast til tekniske standarder (9).

Særlige bemærkninger

Forholdet mellem ESA’erne og ESRB

3. ECB kan fuldt ud støtte effektive institutionelle ordninger for samarbejde mellem ESA’erne og ESRB. Dette kræver effektive procedurer for informationsudveksling for at sikre et smidigt samvirke af tilsyn på makro- og mikroniveauer og rettidig adgang for ESRB til alle relevante oplysninger, som er nødvendige for udførelse af dets opgaver, herunder oplysninger om mikrotilsyn, som er relevante for makrotilsynsanalyse (10). ECB skal i forbindelse hermed bemærke, at en af hovedopgaverne for ESA’erne vil angå samarbejde med ESRB, navnlig ved at give ESRB de nødvendige oplysninger til udførelsen af dets opgaver (11). Selvom ECB i denne sammenhæng ser med tilfredshed på, at forordningsforslagene fastlægger en tæt inddragelse af ESRB i det nye institutionelle system for mikrotilsyn, skal ECB dog foreslå en ændring med henblik på at sikre, at alle hindringer for en smidig udveksling af oplysninger mellem ESRB og ESFS fjernes (jf. herved den foreslåede ændring 7). De foreslåede regler om udveksling af fortrolige oplysninger i forordningsforslagene vil udgøre et supplement til andre relevante EU regler herom, herunder forslaget til ESRB-forordningsforslaget.

Forholdet mellem ESA’erne og ESCB

4. I overensstemmelse med traktatens artikel 127, stk. 5, er ECB og de nationale centralbanker i ESCB i kraft af deres beføjelser og tekniske ekspertise tæt involveret i den nuværende finansielle opbygning i EU. Forordningsforslagene må også sikre passende institutionel involvering og deltagelse for ECB og — hvor det er hensigtsmæssigt — for de nationale centralbanker i ESCB i forbindelse med ESA’erne og nyoprettede udvalg.

5. I særdeleshed afspejler ESCB’s inddragelse i betalings-, clearings- og afviklingssystemer den opgave, som ESCB har fået tillagt i traktatens artikel 127, stk. 2, med hensyn til at fremme »betalingssystemernes smidige funktion«. Sikre og effektive infrastrukturer for efterhandelen vedrørende værdipapirmarkeder er et afgørende element i det finansielle system og ethvert funktionssvigt vedrørende værdipapirclearings- og afviklingssystemer kan have systemiske følgevirkninger for betalingssystemernes smidige funktion samt for den finansielle stabilitet. På baggrund af centralbankernes overvågningsopgaver vedrørende betalings-, clearings- og afviklingssystemer er det nødvendigt med effektivt samarbejde mellem centralbankerne i deres overvågningsfunktion og tilsynsmyndighederne (12).

6. De seneste begivenheder har fastslået, at centralbanker kan blive omfattende involveret under en krisesituation som dem, der forsyner banksystemet med likviditet. Dette er i særdeleshed tilfældet, når en krise indtræffer som følge af en begivenhed, der har forbindelse med likviditetsforholdene i pengemarkedet og/eller betalings- eller værdipapirafviklingssystemers funktion (13). I lyset heraf kan centralbankers adgang til tilsynsoplysninger om finansielle institutioner være af betydning for udførelsen af makrotilsyn, overvågning af betalings, clearings- og afviklingssystemer og sikringen af finansiel stabilitet i almindelighed (14). Skønt der allerede findes adgang til udveksling af oplysninger i EU’s finansielle sektorlovgivning mellem de kompetente myndigheder og centralbankerne (15), bør det sikres af både indholdsmæssige grunde og konsekvensgrunde, at forordningsforslagene tillader tilsvarende arrangementer vedrørende udveksling af oplysninger mellem ESA’erne og ESCB i udførelsen af disses respektive opgaver.

ESA’erne og overholdelse af forbuddet mod finansiel finansiering

7. Når en national centralbank er en kompetent myndighed for så vidt angår tilsynet med kreditinstitutter og/eller finansielle institutter i henhold til national lov, kan den nationale centralbanks udførelse af denne opgave ikke udgøre forbudt monetær finansiering i medfør af traktatens artikel 123. I den udstrækning finansieringen af hver ESA især sker ved obligatoriske bidrag fra de nationale myndigheder, som er kompetente for tilsynet med kreditinstitutter og/eller finansielle institutter (16), er det ikke i modstrid med forbuddet mod monetær finansiering, at en national centralbank bidrager til ESA’ens indtægter, som i disse tilfælde kun ville indebære den nationale centralbanks finansiering af udførelsen af sine egne tilsynsopgaver.

Ændringsforslag

Hvor ECB anbefaler, at forordningsforslagene ændres, vedlægges bilag med specifikke ændringsforslag (baseret på teksten til EBA-forordningsforslaget (17)) og bemærkninger hertil.

Udfærdiget i Frankfurt am Main, den 8. januar 2010. Jean-Claude TRICHET Formand for ECB

(1) KOM(2009) 0501 endelig udg.

(2) KOM(2009) 0502 endelig udg.

(3) KOM(2009) 0503 endelig udg.

(4) Efter ikrafttrædelsen af traktaten om Den Europæiske Union og traktaten om Den Europæiske Unions Funktionsmåde (»TEUF«) den 1. december 2009, er det nye retsgrundlag for forordningsforslagene og for ESRB-forordningsforslaget artikel 114 i TEUF (tidl. Artikel 95 i traktaten om oprettelse af Det Europæiske Fællesskab (»TEF«). Det nye retsgrundlag for beslutningsforslaget om ESRB er artikel 127, stk. 6, TEUF (tidl. Artikel 105, stk. 6, TEF), hvilket indebærer, at beslutningsforslaget om ESRB vil blive ændret til en forordning.

(5) ECB blev formelt hørt af Rådet den 25. november 2009 om forslaget til Europa-Parlamentets og Rådets direktiv om ændring af direktiverne 1998/26/EF, 2002/87/EF, 2003/6/EF, 2003/41/EF, 2003/71/EF, 2004/39/EF, 2004/109/EF, 2005/60/EF, 2006/48/EF, 2006/49/EF, og 2009/65/EC for så vidt angår de beføjelser, der er tillagt Den Europæiske Banktilsynsmyndighed, Den Europæiske Tilsynsmyndighed for Forsikrings- og Arbejdsmarkedspensionsordninger og Den Europæiske Værdipapirtilsynsmyndighed KOM(2009) 0576 endelig udgave.

(6) Jf. forslaget til Europa-Parlamentets og Rådets forordning om oprettelse af en europæisk banktilsynsmyndighed (EBA) — Kompromis fra Formandskabet godkendt af ECOFIN-rådet (2009/0142(COD) — 16748/1/09 REV1), Forslag til Europa-Parlamentets og Rådets forordning om oprettelse af en europæisk tilsynsmyndighed for forsikrings- og arbejdsmarkedspensionsordninger (EIOPA) — Kompromis fra formandskabet (2009/0143(COD) — 16749/1/09 REV1) og Forslag til Europa-Parlamentets og Rådets forordning om oprettelse af en europæisk værdipapirtilsynsmyndighed (ESMA) — Kompromis fra formandskabet (2009/0144(COD) — 16751/1/09 REV1).

(7) Jf. Formandskabets konklusioner fra Det Europæiske Råds møde den 18.–19. juni 2009, s. 8, og konklusionerne fra ECOFIN-rådets møde den 9. juni 2009, som kan ses på http://www.europa.eu

(8) Jf. betragtning 14 i EBA forordningsforslaget, betragtning 14 i ESMA forordningsforslaget og betragtning 13 i EIOPA forordningsforslaget.

(9) Jf. artikel 6, stk. 1, litra a, i forordningsforslaget.

(10) Jf. i denne sammenhæng rapporten afgivet af højniveaugruppen under ledelse af Jacques de Larosière om finansielt tilsyn i EU fra februar 2009, meddelelse fra Kommissionens af 27. maj 2009 om finansielt tilsyn i Europa, konklusionerne fra ECOFIN-rådets møde den 9. juni 2009 og forordningsforslagene (punkt 6.2.2 og 6.3 i begrundelsen til EBA-forordningsforslaget og de tilsvarende punkter i begrundelserne til de to øvrige forordninger).

(11) Jf. f.eks. artikel 6, stk. 1, litra d, i forordningsforslagene

(12) Jf. Eurosystem Oversight Report 2009, som kan ses på http://www.ecb.europa.eu

(13) Jf. i forbindelse hermed Memorandum of Understanding on cooperation between the financial supervisory authorities, central banks and finance ministries of the EU on cross-border financial stability, juni 2008, som kan ses på http://www.ecb.europa.eu

(14) Jf. herved afsnit 2.1 til 2.4 i ECB’s udtalelse CON/2006/15 af 9. marts 2006 efter anmodning fra den polske finansminister om et udkast til lov om tilsyn med finansielle institutioner. Jf. også afsnit 13 til 15 i ECB’s udtalelse CON/2009/17 af 5. marts 2009 efter en anmodning fra Rådet for den Europæiske Union om et forslag til Europa-Parlamentets og Rådets direktiv om ændring af direktiverne 2006/48/EF og 2006/49/EF om banker tilsluttet centrale organer, visse komponenter i egenkapitalen, store engagementer, tilsynsordninger og krisestyring.

(15) Jf. f.eks. artikel 12 i Europa-Parlamentets og Rådets direktiv 2002/87/EF af 16. december 2002 om supplerende tilsyn med kreditinstitutter, forsikringsselskaber og investeringsselskaber i et finansielt konglomerat og om ændring af Rådets direktiv 73/239/EØF, 79/267/EØF, 92/49/EØF, 92/96/EØF, 93/6/EØF og 93/22/EØF samt Europa-Parlamentets og Rådets direktiv 98/78/EF og 2000/12/EF (EUT L 35 af 11.2.2003, s. 1), artikel 58, stk. 5, i Europa-Parlamentets og Rådets direktiv 2004/39/EF af 21. april 2004 om markeder for finansielle instrumenter, om ændring af Rådets direktiv 85/611/EØF, og 93/6/EØF samt Europa-Parlamentets og Rådets direktiv 2000/12/EF og om ophævelse af Rådets direktiv 93/22/EØF (EUT L 145, af 30.4.2004, s. 1), artikel 49 i direktiv 2006/48/EF om adgang til at optage og udøve virksomhed som kreditinstitut (omarbejdning) (EUT L 177 af 30.6.2006, s. 1) og artikel 70 i Europa-Parlamentets og Rådets direktiv om adgang til og udøvelse af forsikrings- og genforsikringsvirksomhed (solvens II) (omarbejdet), af 25. november 2009 (endnu ikke offentliggjort i Den Europæiske Unions Tidende).

(16) Jf. artikel 48, stk. 1, litra a, i forordningsforslagene.

(17) Undtagen de sidste tre ændringsforslag, da ændringsforslag 11 og 12 angår ESMA-forordningsforslaget, og ændringsforslag 13 angår såvel ESMA- som EIOPA-forordningsforslaget. Ændringsforslag 9 og 10 angår kun EBA-forordningsforslaget.